NARIADENIE KOMISIE (EÚ) 2021/1110

zo 6. júla 2021,

ktorým sa menia prílohy II a III k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí ametoktradínu, bixafénu, fenazachínu, spinetoramu, teflutrínu a tiénkarbazón-metylu v určitých produktoch alebo na nich

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a) a článok 49 ods. 2,

keďže:

(1) Maximálne hladiny rezíduí (ďalej len „MRL“) ametoktradínu, bixafénu, fenazachínu, spinetoramu a teflutrínu sa stanovili v časti A prílohy III k nariadeniu (ES) č. 396/2005. V prípade tiénkarbazón-metylu sa v nariadení (ES) č. 396/2005 nestanovili žiadne MRL a keďže táto účinná látka nie je zaradená do prílohy IV k uvedenému nariadeniu, uplatňuje sa štandardná hodnota 0,01 mg/kg stanovená v článku 18 ods. 1 písm. b) nariadenia (ES) č. 396/2005.

(2) Pokiaľ ide o ametoktradín, Európsky úrad pre bezpečnosť potravín (ďalej len „úrad“) predložil odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (2). Odporučil znížiť MRL v prípade sladkej papriky. Pri ostatných produktoch odporučil existujúce MRL zvýšiť alebo zachovať. MRL by sa v prípade uvedených produktov mali stanoviť v prílohe II k nariadeniu (ES) č. 396/2005 na súčasnej úrovni alebo na úrovni určenej úradom. Úrad ďalej dospel k záveru, že pokiaľ ide o MRL v prípade cesnaku zimného/cibule zimnej, jačmeňa, ovsa, raže, pšenice, chmeľu, ošípaných (svalovina, tukové tkanivo, pečeň, obličky), hovädzieho dobytka (svalovina, tukové tkanivo, pečeň, obličky, mlieko), oviec (svalovina, tukové tkanivo, pečeň, obličky, mlieko), kôz (svalovina, tukové tkanivo, pečeň, obličky, mlieko), koňovitých (svalovina, tukové tkanivo, pečeň, obličky, mlieko), hydiny (svalovina, tukové tkanivo, pečeň, obličky) a vtáčích vajec, niektoré informácie nie sú k dispozícii a že je potrebné, aby manažéri rizík vykonali ďalšie posúdenie. Keďže neexistuje žiadne riziko pre spotrebiteľov, MRL by sa v prípade uvedených produktov mali stanoviť v prílohe II k nariadeniu (ES) č. 396/2005 na súčasnej úrovni alebo na úrovni určenej úradom. Tieto MRL sa preskúmajú; pri tomto preskúmaní sa zohľadnia informácie dostupné do dvoch rokov od uverejnenia tohto nariadenia.

(3) Pokiaľ ide o bixafén, úrad predložil odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (3). Odporučil znížiť MRL v prípade ľanových semien, horčicových semien, jačmeňa a ovsa. Pri ostatných produktoch odporučil existujúce MRL zvýšiť alebo zachovať. Na základe štúdií striedania plodín a vzhľadom na to, že nie je možné úplne zabrániť absorpcii rezíduí v nasledujúcich plodinách, boli odvodené špecifické MRL odrážajúce absorpciu rezíduí z pôdy, a to v prípade repy obyčajnej, mrkvy, zeleru, chrenu, jeruzalemských artičokov, paštrnáku, koreňov petržlenu, reďkoviek, kozej brady, kapusty repkovej kvakovej/kvaky, okrúhlice, bylinných nálevov z koreňov, koreňovej cukrovej repy a koreňov čakanky. MRL by sa v prípade uvedených produktov mali stanoviť v prílohe II k nariadeniu (ES) č. 396/2005 na súčasnej úrovni alebo na úrovni určenej úradom.

(4) Pokiaľ ide o fenazachín, úrad predložil odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (4). Odporučil znížiť MRL v prípade uhoriek šalátových, melónov a dyne červenej (vodového melónu). Pri ostatných produktoch odporučil existujúce MRL zvýšiť alebo zachovať. Úrad tiež skonštatoval, že v prípade MRL pre citrusové plody, jadrové ovocie, jahody, rajčiaky a čaje nie sú niektoré informácie k dispozícii a že je potrebné, aby manažéri rizík vykonali ďalšie posúdenie. Keďže neexistuje žiadne riziko pre spotrebiteľov, MRL by sa v prípade uvedených produktov mali stanoviť v prílohe II k nariadeniu (ES) č. 396/2005 na súčasnej úrovni alebo na úrovni určenej úradom. Tieto MRL sa preskúmajú; pri tomto preskúmaní sa zohľadnia informácie dostupné do dvoch rokov od uverejnenia tohto nariadenia.

(5) V prípade spinetoramu úrad predložil odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (5). Navrhol zmeniť definíciu rezídua. Odporučil znížiť MRL pre pomaranče, mandarínky, slivky, dvojslivky/liči, mangá, zemiaky, cibuľu, rajčiaky, sladkú papriku, baklažány, uhorky šalátové, uhorky nakladačky, cukety, melóny, tekvice, dyne červené (vodové melóny), kukuricu siatu cukrovú/cukrovú kukuricu, brokolicu, karfiol, ružičkový kel, hlávkový kel, šaláty, špenáty, fazuľu (so strukmi), pór a korene cukrovej repy. Pri ostatných produktoch odporučil existujúce MRL zvýšiť alebo zachovať. MRL by sa v prípade uvedených produktov mali stanoviť v prílohe II k nariadeniu (ES) č. 396/2005 na súčasnej úrovni alebo na úrovni určenej úradom. Na základe dodatočných informácií zo správnej poľnohospodárskej praxe, ktoré poskytlo Belgicko, ako aj vzhľadom na to, že spotrebiteľom nehrozí žiadne riziko, by sa mali MRL pre žeruchu siatu a iné klíčky a mladé rastliny a pre barborku jarnú stanoviť v prílohe II k nariadeniu (ES) č. 396/2005 na existujúcej úrovni. Úrad ďalej dospel k záveru, že pokiaľ ide o MRL pre orechy stromové, jadrové ovocie, marhule, stolové a muštové hrozno, ostružiny, ostružinu ožinovú, brusnice, egreše (zelené, červené a žlté), šípky, moruše (čierne a biele), plody hlohu azarolského, plody bazy čiernej, stolové olivy, sóju fazuľovú, semená bavlníka, olivy určené na výrobu oleja, hovädzí dobytok (tukové tkanivo, pečeň, obličky), koňovité (tukové tkanivo, pečeň, obličky), hydinu (tukové tkanivo, pečeň) a vtáčie vajcia, niektoré informácie nie sú k dispozícii a že je potrebné, aby manažéri rizík vykonali ďalšie posúdenie. Keďže neexistuje žiadne riziko pre spotrebiteľov, MRL by sa v prípade uvedených produktov mali stanoviť v prílohe II k nariadeniu (ES) č. 396/2005 na súčasnej úrovni alebo na úrovni určenej úradom. Tieto MRL sa preskúmajú; pri tomto preskúmaní sa zohľadnia informácie dostupné do dvoch rokov od uverejnenia tohto nariadenia.

(6) V prípade teflutrínu úrad predložil odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (6). Odporučil znížiť MRL pre čakanku obyčajnú listnatú (šalátovú) a pre korene čakanky. Pri ostatných produktoch odporučil existujúce MRL zvýšiť alebo zachovať. MRL by sa v prípade uvedených produktov mali stanoviť v prílohe II k nariadeniu (ES) č. 396/2005 na súčasnej úrovni alebo na úrovni určenej úradom. Úrad ďalej dospel k záveru, že pokiaľ ide o MRL pre zeler, reďkovky, kapustu repkovú kvakovú/kvaku, okrúhlicu, rajčiaky, baklážany, melóny, dyne červené (vodové melóny), kukuricu siatu cukrovú/cukrovú kukuricu, valeriánku poľnú, žeruchu siatu a iné klíčky a mladé rastliny, barborku jarnú, rukolu/eruku, červenú horčicu, mladé rastliny pestovaných plodín (vrátane druhov z čeľade kapustovitých), zeler, fenikel obyčajný, rebarboru, slnečnicové semená, semená repky, sóju fazuľovú, semená bavlníka, jačmeň, kukuricu, proso siate, ovos, raž, cirok, pšenicu, hydinu (svalovina, tukové tkanivo, pečeň, obličky, jedlé vedľajšie jatočné produkty) a vtáčie vajcia, niektoré informácie nie sú k dispozícii a že je potrebné, aby manažéri rizík vykonali ďalšie posúdenie. Keďže neexistuje žiadne riziko pre spotrebiteľov, MRL by sa v prípade uvedených produktov mali stanoviť v prílohe II k nariadeniu (ES) č. 396/2005 na súčasnej úrovni alebo na úrovni určenej úradom. Tieto MRL sa preskúmajú; pri tomto preskúmaní sa zohľadnia informácie dostupné do dvoch rokov od uverejnenia tohto nariadenia.

(7) V prípade tiénkarbazón-metylu predložil úrad odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (7). Odporučil stanoviť MRL na úrovni limitu detekcie (LD). Tieto MRL by mali byť zaradené do prílohy II k nariadeniu (ES) č. 396/2005.

(8) V odôvodnených stanoviskách úradu boli zohľadnené existujúce maximálne hladiny rezíduí podľa kódexu (CXL). Pri stanovení MRL sa zohľadnili CXL, ktoré sú bezpečné pre spotrebiteľov v Únii.

(9) Pokiaľ ide o produkty, pri ktorých nie je povolené použitie príslušného prípravku na ochranu rastlín a v prípade ktorých neexistujú dovozné tolerancie ani CXL, by sa MRL mali stanoviť na úrovni špecifického LD, alebo by sa mala uplatňovať štandardná MRL tak, ako sa uvádza v článku 18 ods. 1 písm. b) nariadenia (ES) č. 396/2005.

(10) Komisia viedla s referenčnými laboratóriami Európskej únie pre rezíduá pesticídov konzultácie o potrebe úpravy niektorých limitov detekcie. V prípade viacerých látok, na ktoré sa vzťahuje toto nariadenie, tieto laboratóriá uznali, že pri niektorých komoditách si technický rozvoj vyžaduje stanovenie špecifických limitov detekcie.

(11) Na základe odôvodnených stanovísk úradu a vzhľadom na faktory relevantné pre predmetnú záležitosť spĺňajú príslušné úpravy MRL požiadavky článku 14 ods. 2 nariadenia (ES) č. 396/2005.

(12) Prostredníctvom Svetovej obchodnej organizácie prebehli konzultácie o nových MRL s obchodnými partnermi Únie, ktorých pripomienky boli zohľadnené.

(13) Nariadenie (ES) č. 396/2005 by sa preto malo zodpovedajúcim spôsobom zmeniť.

(14) S cieľom umožniť bežné obchodovanie s produktmi, ich spracovanie a spotrebu by sa v tomto nariadení malo stanoviť prechodné opatrenie pre produkty, ktoré boli vyrobené pred úpravou MRL a pri ktorých je na základe informácií zachovaná vysoká úroveň ochrany spotrebiteľa.

(15) Predtým ako upravené MRL nadobudnú platnosť, by sa mala poskytnúť primeraná lehota s cieľom umožniť členským štátom, tretím krajinám a prevádzkovateľom potravinárskych podnikov, aby sa pripravili na plnenie nových požiadaviek, ktoré z týchto úprav vyplynú.

(16) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Prílohy II a III k nariadeniu (ES) č. 396/2005 sa menia v súlade s prílohou k tomuto nariadeniu.

Článok 2 Nariadenie (ES) č. 396/2005 sa v znení pred zmenou týmto nariadením naďalej uplatňuje na produkty, ktoré boli vyrobené v Únii alebo dovezené do Únie pred 27. júlom 2021.

Článok 3 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie. Uplatňuje sa od 27. januára 2022.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 6. júla 2021 Za Komisiu predsedníčka Ursula VON DER LEYEN

(1) Ú. v. EÚ L 70, 16.3.2005, s. 1.

(2) Európsky úrad pre bezpečnosť potravín; Odôvodnené stanovisko k preskúmaniu existujúcich maximálnych hladín rezíduí ametoktradínu podľa článku 12 nariadenia (ES) č. 396/2005 [Reasoned opinion on the review of the existing maximum residue levels for ametoctradin according to Article 12 of Regulation (EC) No 396/2005]. Vestník EFSA (EFSA Journal) (2020) 18(1): 5990.

(3) Európsky úrad pre bezpečnosť potravín; Odôvodnené stanovisko k preskúmaniu existujúcich maximálnych hladín rezíduí bixafénu podľa článku 12 nariadenia (ES) č. 396/2005 [Reasoned opinion on the review of the existing maximum residue levels for bixafen according to Article 12 of Regulation (EC) No 396/2005]. Vestník EFSA (EFSA Journal) (2020) 18(1): 5998.

(4) Európsky úrad pre bezpečnosť potravín; Odôvodnené stanovisko k preskúmaniu existujúcich maximálnych hladín rezíduí fenazachínu podľa článku 12 nariadenia (ES) č. 396/2005 [Reasoned opinion on the review of the existing maximum residue levels for fenazaquin according to Article 12 of Regulation (EC) No 396/2005]. Vestník EFSA (EFSA Journal) (2020) 18(1): 5955.

(5) Európsky úrad pre bezpečnosť potravín; Odôvodnené stanovisko k preskúmaniu existujúcich maximálnych hladín rezíduí spinetoramu podľa článku 12 nariadenia (ES) č. 396/2005 [Reasoned opinion on the review of the existing maximum residue levels for spinetoram according to Article 12 of Regulation (EC) No 396/2005]. Vestník EFSA (EFSA Journal) (2020) 18(3): 5997.

(6) Európsky úrad pre bezpečnosť potravín; Odôvodnené stanovisko k preskúmaniu existujúcich maximálnych hladín rezíduí teflutrínu podľa článku 12 nariadenia (ES) č. 396/2005 [Reasoned opinion on the review of the existing maximum residue levels for tefluthrin according to Article 12 of Regulation (EC) No 396/2005]. Vestník EFSA (EFSA Journal) (2020) 18(1): 5995.

(7) Európsky úrad pre bezpečnosť potravín; Odôvodnené stanovisko k preskúmaniu existujúcich maximálnych hladín rezíduí tiénkarbazón-metylu podľa článku 12 nariadenia (ES) č. 396/2005 [Reasoned opinion on the review of the existing maximum residue levels for thiencarbazone-methyl according to Article 12 of Regulation (EC) No 396/2005]. Vestník EFSA (EFSA Journal) (2020) 18(1): 5957.